Bejaarde aangeval op plaas buite Brits(Foto: Yolandi Kruger) ŉ Pensioenaris is Woensdag in die vroeë oggendure op ŉ plaas in die Kareepoort-omgewing digby Brits in Noordwes aangeval. Kerneels du Plessis (72) het die oggend net voor 05:00 na buite gegaan om te kyk of alle reg is met die geiser se gasbottel, aangesien hy wou stort en nie warm water kon kry nie. Volgens kapt. Aafje Botma, polisiewoordvoerder, is hy buite die huis deur drie mans oorval. Een van die mans het ŉ balaklawa aangehad. Du Plessis is met ŉ ysterstaaf en baksteen aangeval en het ernstige beserings opgedoen. Botma sê die aanvallers is die huis in en het onder meer ’n televisiestel en ŉ skootrekenaar gesteel, voordat hulle te voet op die vlug geslaan het. Du Plessis se vrou, Fiena (78), was in die huis, maar is nie beseer nie. Du Plessis is ná die voorval in Brits MediClinic opgeneem vir verdere mediese sorg. Botma sê niemand is al in verband met die voorval in hegtenis geneem nie.